# 4/2020. (X. 2.) MÜK szabályzataz ügyvédi tevékenységet folytatók továbbképzési kötelezettségéről szóló 18/2018. (XI. 26.) MÜK szabályzat módosításáról

A Magyar Ügyvédi Kamara küldöttgyűlése

az ügyvédi tevékenységről szóló 2017. évi LXXVIII. törvény (a továbbiakban: Üttv.) 158. § (1) bekezdés 21. pontjában kapott felhatalmazás alapján,

az Üttv. 157. § (2) bekezdés e) pontjában foglalt feladatkörében eljárva,

az Üttv. 156. § (3) bekezdése szerinti feladatkörében eljáró Országos Kamarai Jogtanácsosi Tagozat és Országos Alkalmazott Ügyvédi Tagozat véleményének kikérésével,

a következő szabályzatot alkotja:

## Módosító rendelkezések

### Az ügyvédi tevékenységet folytatók továbbképzési kötelezettségéről szóló 18/2018. (XI. 26.) MÜK szabályzat (a továbbiakban: Továbbképzési Szabályzat) a következő 2.6/A. ponttal egészül ki:

„2.6/A. Az ügyvédi tevékenység szünetelésének időtartama alatt teljesített Képzési Eseménnyel megszerzett, legfeljebb 16 kredit az ügyvédi tevékenység folytatása napján folytatott vagy megkezdett továbbképzési évben a Továbbképzési Kötelezettség teljesítésébe beszámít, illetve a szünetelés időtartama alatt teljesített 2.15. pont szerinti feltétel mentesítési okként a szünetelést követően folytatódó Továbbképzési Időszakban figyelembe vehető.”

### A Továbbképzési Szabályzat a következő 2.10/A. ponttal egészül ki:

„2.10/A. Az egy továbbképzési éven belül megszerezni szükséges kreditpontok közül legfeljebb hat ugyanazon Továbbképzési Időszakon belül a következő továbbképzési évben is megszerezhető.”

### A Továbbképzési Szabályzat a következő 3.21. ponttal egészül ki:

### „3.21. Ha a Kamara Üttv.-ben, valamint e szabályzatban meghatározott feladat-, illetve hatásköreit a Kamara oktatásért felelős bizottsága gyakorolja, a Kamara oktatásért felelős bizottságának az ügy érdemében hozott döntése ellen fellebbezésnek van helye, amelyet a Kamara elnöksége bírál el.”

### A Továbbképzési Szabályzat 4.1.3. pontja helyébe a következő rendelkezés lép és a Továbbképzési Szabályzat a következő 4.1.3/A. ponttal egészül ki:

„4.1.3. E szabályzat erejénél fogva Képzési Helynek minősül:

a) a MÜK,

b) a Kamara,

c) a jogi kar, valamint

d) a mesterfokozatot eredményező jogászképzésre épülő szakirányú továbbképzésben szakjogász oklevél megszerzését biztosító felsőoktatási intézmény (a továbbiakban: jogi továbbképző intézmény).

4.1.3/A. A 4.1.3. pont szerinti Képzési Helyeket az OAB Akkreditáció nélkül hivatalból nyilvántartásba veszi.”

### A Továbbképzési Szabályzat 4.1.7. pont c) alpontja helyébe a következő rendelkezés lép:

*(A kérelemnek az OAB akkor ad helyt, ha)*

„c) a Kérelem bemutatja a Kérelmező által szervezni kívánt Képzési Események útján elsajátítható ismereteket,”

### A Továbbképzési Szabályzat 4.4.2. pontja helyébe a következő rendelkezés lép:

„4.4.2. Az Akkreditáció megszűnését – 4.4.1. pont c) alpontja szerinti eset kivételével – az OAB, a megszűnés okáról való tudomásszerzését követő tizenöt napon belül indokolt határozattal állapítja meg.”

### A Továbbképzési Szabályzat a következő 4.5.1/A. ponttal egészül ki:

„4.5.1/A. Mentesül az Akkreditációs Díj megfizetése alól

a) az Alkotmánybíróság,

b) a bíróság,

c) az Országos Bírósági Hivatal,

d) a Magyar Igazságügyi Akadémia,

e) az ügyészség,

f) a Magyar Jogász Egylet, valamint

g) a Magyar Ügyvédek Biztosító és Segélyező Egyesülete.”

### A Továbbképzési Szabályzat 5.3.2. pontja a következő j) és k) alpontokkal egészül ki:

*(A Képzési Hely által határidőben bejelentett Képzési Esemény akkor vehető nyilvántartásba, és ahhoz akkor rendelhető kreditpont, ha a bejelentés tartalmazza)*

„j) e-learning képzés esetén annak a távoktató programnak a bemutatását, amely a továbbképzés anyagát közvetíti, továbbá az ellenőrzési mód bemutatását, mellyel a Képzési Hely biztosítja, hogy a Képzési Eseményt a Továbbképzésre Kötelezett követi, valamint

k) azt, hogy a Képzési Esemény akadálymentesített módon hozzáférhető-e.”

### A Továbbképzési Szabályzat a következő 5.3.4/A. ponttal egészül ki:

„5.3.4/A. A Képzési Esemény nyilvántartásba vételéért nem kell díjat fizetni, ha a Képzési Eseményen

a) valamennyi Továbbképzésre Kötelezett azonos feltételek mellett részt vehet, és

b) a Képzési Eseményen való részvételért a Továbbképzésre Kötelezettnek sem közvetlenül, sem közvetetten nem kell ellenértéket fizetnie vagy más olyan kötelezettséget vállalnia, amely a Képzési Eseményen való részvételhez vagy a Képzési Helynek a Továbbképzési Szabályzatból fakadó kötelezettsége teljesítéséhez nem szükséges.”

### A Továbbképzési Szabályzat 5.3.12. pontja helyébe a következő rendelkezés lép:

„5.3.12. Az OAB az 5.3.11. pont szerinti Képzési esemény nyilvántartásba vételéről – a kreditpontok nyilvántartásba vétele útján – haladéktalanul, de legfeljebb 15 napon belül tájékoztatja a Kamarát.”

### A Továbbképzési Szabályzat 5.4.1. pont b) és c) alpontja helyébe a következő rendelkezések lépnek:

*(E Szabályzat eltérő rendelkezése hiányában az OAB az adott Továbbképzési időszakban nyilvántartásba vett Képzési Eseményhez e szabályzat eltérő rendelkezése hiányában – szükség szerint felfelé kerekítve – egész kreditpontokat rendel az alábbi szabályok szerint:)*

„b) részvétel legalább kétórás, sikeres számonkéréssel záruló tanfolyamon óránként 1,5 kreditpont

c) az 5.1.1. a) és b) pontja szerinti tanfolyamon, konferencián, továbbá jelöltképzésben, felsőoktatási intézményben jogi, államtudományi, közigazgatási tárgyú oktatói, előadói tevékenység óránként 3 kreditpont,”

### A Továbbképzési Szabályzat 5.4.1. pont i) alpontja helyébe a következő rendelkezés lép, és a Továbbképzési Szabályzat 5.4.1. pontja a következő j) és k) alpontokkal egészül ki:

*(E Szabályzat eltérő rendelkezése hiányában az OAB az adott Továbbképzési időszakban nyilvántartásba vett Képzési Eseményhez e szabályzat eltérő rendelkezése hiányában – szükség szerint felfelé kerekítve – egész kreditpontokat rendel az alábbi szabályok szerint:)*

„i) papír alapú vagy elektronikus jogi tudományos szakkönyv, tankönyv, jogi egyetemi jegyzet vagy más egyetemi vagy főiskolai jogi oktatási anyag lektorálása, illetve idegennyelvű jogi tudományos szakkönyv, tankönyv, jogi egyetemi jegyzet vagy más egyetemi vagy főiskolai jogi oktatási anyag magyar nyelvre fordítása szerzői ívenként 5 kreditpont,

j) részvétel felsőoktatási intézményben jogi, államtudományi vagy közigazgatási képzésben, a megszerzett, a nemzeti felsőoktatásról szóló törvény szerinti kreditpontonként 1 kreditpont

k) részvétel nem Képzési Hely által külföldön szervezett, az ügyvédi tevékenységet folytatók számára hasznos képzési eseményen, óránként 1 kreditpont.”

### A Továbbképzési Szabályzat a következő 5.4.1/D., 5.4.1/E. és 5.4.1/F. pontokkal egészül ki:

„5.4.1/D. Ha az 5.4.1. pont a) és c)-j) alpontjainak alkalmazásával kiszámolt érték nem egész kreditpontot eredményez, az értéket a kerekítés általános szabályai szerint kell egész kreditpontra kerekíteni. Az 5.4.1. pont b) alpont alkalmazásakor a kapott nem egész értéket lefelé kell egész kreditpontra kerekíteni.

5.4.1/E. Az 5.4.1. pont g) és i) alpontjai szerinti Képzési Esemény bejelentésekor a Továbbképzésre Kötelezett közli a mű elérhetőségét a Magyar Tudományos Művek Tárában. Ennek hiányában, illetve ha a Magyar Tudományos Művek Tára a kérelem elbírálásához szükséges adatokat nem tartalmazza, a kérelemhez csatolni kell a mű elektronikus másolatát, vagy az OAB-nak be kell mutatni a mű egy eredeti példányát.

5.4.1/F. Az 5.4.1. pont k) alpontja szerinti Képzési Esemény bejelentésekor a Továbbképzésre Kötelezett csatolni köteles a képzési eseményen való részvételt igazoló okirat másolatát, amely tartalmazz a képzési esemény címét, tematikáját, illetve a képzési esemény időtartamát órában vagy percben kifejezve.”

### A Továbbképzési Szabályzat a következő 6/A.16-19. pontokkal egészül ki:

„6/A.16. A MÜK írásbeli megállapodást köthet a felsőoktatási intézménnyel, illetve az igazságügyi miniszterrel arról, hogy az az általuk szervezett jogi, államtudományi vagy közigazgatási képzésben való részvétellel vagy az 5.4.1. pont c), d), f) és h) alpontja szerinti tevékenységgel megszerzett kreditpontokat valamennyi, ehhez hozzájáruló Továbbképzésre kötelezett tekintetében évente két alkalommal összesítve jelenti be az OAB részére, amely a kreditpontokat hivatalból nyilvántartásba veszi.

6/A.17. A MÜK írásbeli megállapodást köthet a 2.15. pont szerinti feltétel igazolására jogosult jogalannyal arról, hogy az a 2.15. pont szerinti feltétel ehhez hozzájáruló Továbbképzésre Kötelezett általi teljesítését évente két alkalommal összesítve jelenti be az OAB részére, amely a kreditpontokat hivatalból nyilvántartásba veszi.

6/A.18. A 6/A.16. és 6/A.17. pont szerinti megállapodást a MÜK a honlapján közzéteszi.

6/A.19. A 6/A.16. és 6/A.17. pont szerinti megállapodás alapján a Továbbképzésre Kötelezett, az ott meghatározott Képzési Események és 2.15. pont szerinti feltételek

a) tekintetében az adatszolgáltatáshoz való hozzájárulása esetén mentesül a bejelentési kötelezettsége alól, illetve

b) teljesítése bejelentésére a megállapodás szerinti adatszolgáltatási határidő lejártát követő 30 napon belül jogosult.”

### A Továbbképzési Szabályzat 7.2. és 7.3. pontja helyébe a következő rendelkezések lépnek, és a következő 7.3/A. ponttal egészül ki:

„7.2. A Képzési Hely választása szerint a veszélyhelyzet kihirdetéséről szóló 40/2020. (III. 11.) Korm. rendelet által elrendelt veszélyhelyzet (a továbbiakban: veszélyhelyzet) kihirdetését megelőzően bejelentett, de a veszélyhelyzet folytán meg nem tartható Képzési Esemény

a) időpontját díjmentesen a veszélyhelyzet megszűnése utáni időpontra módosíthatja, vagy

b) bejelentését visszavonhatja, és a Képzési Esemény nyilvántartásba vételéért megfizetett díjat egy másik Képzési Esemény nyilvántartásba vételi díjába számíthatja be.

7.3. Az egyszerűsített akkreditációt szerzett jogi kar és jogi továbbképző intézmény az egyszerűsített akkreditációért fizetett díjat Képzési Esemény nyilvántartásba vételi díjába beszámíthatja.

7.3/A. A Továbbképzésre Kötelezett a Továbbképzési Kötelezettség teljesítéséhez a 2020. évben megkezdett továbbképzési évben megszerezni szükséges kreditpontok közül legfeljebb tízet a következő évben is megszerezhet.”

### A Továbbképzési Szabályzat a következő 7.5. ponttal egészül ki:

„7.5. A jogi kar az általa az e pont hatálybalépését megelőzően egyszerűsített akkreditációért megfizetett akkreditációs díjat az e pont hatálybalépését követő év december 31. napjáig bejelentett Képzési Esemény nyilvántartásba vételi díjába beszámíthatja.”

### A Továbbképzési Szabályzat

a) 2.15. pont c) alpontjában az „egyetem okleveles jogász szakképzettség megszerzését biztosító karán” szövegrész helyébe az „a magyarországi egyetem mesterfokozatot eredményező jogászképzést biztosító karán (a továbbiakban: jogi kar)” szöveg,

b) 3. alcímében az „Az ügyvédi kamarák” szövegrész helyébe az „Az ügyvédi kamarák és az OAB” szöveg,

c) 3.11. pontjában a „kreditpontértékével” szövegrész helyébe a „tervezett kreditpontértékével” szöveg,

d) 4.1.7. pont a) alpontjában a „kérelmező” szövegrész helyébe a „Kérelmező” szöveg,

e) 4.1.8. pontjában a „Képzési Hely” szövegrész helyébe a „Kérelmező” szöveg,

f) 4.3.1. pont j) alpontjában a „Magyar Jogászegyletet és területi szervezeteit” szövegrész helyébe a „Magyar Jogász Egyletet” szöveg,

g) 5.3.2. pont i) alpontjában a „módját.” szövegrész helyébe a „módját,” szöveg,

h) 5.3.11. pontjában a „d)-i)” szövegrész helyébe a „c)-i)” szöveg, valamint

i) 5.4.1. pont f) alpontjában a „3” szövegrész helyébe az „5” szöveg,

lép.

## Hatályon kívül helyező rendelkezések

### Hatályát veszti a Továbbképzési Szabályzat

a) 2.11. pontjában az „ , illetve a Továbbképzési Időszak utolsó évében legfeljebb 32 kreditpont vehető nyilvántartásba” szövegrész

b) 4.1.7. pont d)-f) alpontja,

c) 4.2.4. pont c) alpontjában a „ , valamint” szövegrész,

d) 4.2.4. pont d) alpontja,

e) 4.3.1. pont b) alpontja,

f) 13/2019. (X. 14.) MÜK szabályzat 1.7. pontjával megállapított 4.1.5/A. pontja,

g) 5.2.4. pontja,

h) 5.2.5. pontja,

i) 5.3.2. pont h) alpontjában a „valamint” szövegrész,

j) 5.3.11/A. pontja,

k) 5.3.11/B. pontja,

l) 5.4.1. pontjának nyitó szövegrészében a „– szükség szerint felfelé kerekítve –" szövegrész, valamint

m) 5.4.1. pont a) alpontjában a „ , felsőoktatási intézményben jogi, államtudományi vagy közigazgatási képzésben” szövegrész.

## Záró rendelkezések

### Ez a szabályzat a közzétételét követő napon lép hatályba.

### Az 1.1. pont, az 1.11-1.13. pont, a 2.1. pont l) és m) alpontja 2021. január 1-jén lép hatályba.